b'\n_START_ARTICLE_\nWestroadin ostoskeskussurmat\n_START_PARAGRAPH_\nWestroadin ostoskeskussurmat oli 5. joulukuuta 2007 Westroadin ostoskeskuksessa tapahtunut aseellinen hy\xc3\xb6kk\xc3\xa4ys, jossa 19-vuotias Robert A. Hawkins ampui kahdeksan ihmist\xc3\xa4 AK-47-rynn\xc3\xa4kk\xc3\xb6kiv\xc3\xa4\xc3\xa4rill\xc3\xa4 ostoskeskuksen ylimm\xc3\xa4st\xc3\xa4 kerroksesta ja lopulta surmasi itsens\xc3\xa4. Omahassa, Nebraskan osavaltiossa Yhdysvalloissa sijaitsevassa Westroadin ostoskeskuksessa on yhteens\xc3\xa4 135 kauppaa ja ravintolaa. Asiakkaita ostoskeskuksessa vierailee vuosittain miljoonia.\n_START_SECTION_\nTapahtumien kulku\n_START_PARAGRAPH_\nIltap\xc3\xa4iv\xc3\xa4ll\xc3\xa4 5. joulukuuta 2007 noin kello 13.40 (CST) ammuskelijaksi tunnistettu Robert A. Hawkins surmasi kiv\xc3\xa4\xc3\xa4rill\xc3\xa4 ostoskeskuksen kolmannen kerroksen parvekkeelta kahdeksan ihmist\xc3\xa4 ja haavoitti viitt\xc3\xa4, kahta vakavasti, ennen kuin ampui kuolettavasti itse\xc3\xa4\xc3\xa4n.Ammuskelijan uskotaan ampuneen kaikkiaan noin 20 laukausta. Omahan poliisi l\xc3\xb6ysi itsemurhaviestin, jossa Robert A. Hawkins kertoi aikovansa "l\xc3\xa4hte\xc3\xa4 tyylill\xc3\xa4" ja "tulevansa kuuluisaksi". Veril\xc3\xb6ylyn uhrien ruumiit l\xc3\xb6ytyiv\xc3\xa4t ostoskeskuksen toisesta ja kolmannesta kerroksesta.\n_START_SECTION_\nRobert A. Hawkins\n_START_PARAGRAPH_\nRobert A. Hawkins oli 19-vuotias nuorimies, joka oli heitetty ulos perheens\xc3\xa4 kodista, eronnut tytt\xc3\xb6yst\xc3\xa4v\xc3\xa4st\xc3\xa4\xc3\xa4n ja erotettu ty\xc3\xb6paikastaan McDonald\'sista.'